32004R2230
L 379/64
JURNALUL OFÍCIAL AL UNIUNII EUROPENE
REGULAMENTUL (CE) NR. 2230/2004 AL COMISIEI
din 23 decembrie 2004
de stabilire a normelor de aplicare a Regulamentului (CE) nr. 178/2002 al Parlamentului European și al Consiliului cu privire la rețeaua de organizații care funcționează în domeniile din cadrul misiunii Autorității Europene pentru Siguranța Alimentară
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației în domeniul alimentar, de instituire a Autorității Europene pentru Siguranța Alimentară și de stabilire a procedurilor în domeniul siguranței alimentelor (1), în special articolul 36 alineatul (3),
după consultarea Autorității Europene pentru Siguranța Alimentară,
întrucât:
(1)
Conectarea într-o rețea a Autorității Europene pentru Siguranța Alimentară (denumită în continuare „Autoritatea”) și a organizațiilor statelor membre care funcționează în domeniile din cadrul misiunii Autorității este unul dintre principiile de bază ale funcționării acesteia. Prin urmare, este necesar să se precizeze modalitatea de punere în aplicare a acestui principiu, în conformitate cu articolul 36 alineatele (1) și (2) din Regulamentul (CE) nr. 178/2002, pentru a-i asigura eficacitatea.
(2)
Anumite organisme ale statelor membre îndeplinesc, la nivel național, sarcini similare cu cele ale Autorității. Conectarea într-o rețea trebuie să facă posibilă promovarea unui cadru de cooperare științifică pentru a permite schimbul de informații și cunoștințe, identificarea sarcinilor comune și optimizarea utilizării resurselor și a expertizei. De asemenea, este important să se faciliteze sintetizarea la nivel comunitar a datelor colectate de aceste organisme în domeniul siguranței produselor alimentare și a furajelor.
(3)
Ținând seama de faptul că acestor organisme urmează să li se încredințeze anumite sarcini în vederea sprijinirii Autorității în misiunea sa generală definită de Regulamentul (CE) nr. 178/2002, este esențial ca organismele în cauză să fie desemnate de statele membre pe baza unor criterii de competență științifică și tehnică, de eficacitate și de independență.
(4)
Este necesar ca statele membre să dovedească Autorității îndeplinirea criteriilor necesare pentru înscrierea organismelor competente pe lista întocmită de consiliul de administrație al Autorității.
(5)
De asemenea, statele membre trebuie să precizeze domeniile specifice de competență ale organismelor competente desemnate pentru a facilita conectarea într-o rețea. Astfel, în conformitate cu Regulamentul (CE) nr. 1829/2003 (2) al Parlamentului European și al Consiliului, la elaborarea unui aviz privind o cerere de autorizare a unui produs alimentar sau a unui furaj modificat genetic, Autoritatea poate solicita organismului competent al unui stat membru în domeniul evaluării produselor alimentare și a furajelor să facă o evaluare a siguranței produsului alimentar sau a furajului respectiv, în conformitate cu articolul 36 din Regulamentul (CE) nr. 178/2002.
(6)
În conformitate cu dispozițiile articolului 27 alineatul (4) litera (c) din Regulamentul (CE) nr. 178/2002, forumul consultativ trebuie să poată asigura o strânsă cooperare cu Autoritatea și cu organismele competente ale statelor membre, prin promovarea realizării unei rețele europene de organizații care funcționează în domeniile din cadrul misiunii Autorității.
(7)
Sarcinile încredințate organismelor competente înscrise pe listă trebuie să includă sprijinirea Autorității în misiunea sa de a acorda asistență științifică și tehnică în legătură cu politica și legislația comunitară, fără a aduce atingere responsabilității Autorității de îndeplinire a sarcinilor sale stabilite în conformitate cu Regulamentul (CE) nr. 178/2002.
(8)
Sprijinul financiar trebuie să se acorde pe baza unor criterii care să asigure contribuția eficientă și efectivă a acestui sprijin la îndeplinirea sarcinilor Autorității, precum și la realizarea priorităților comunitare privind asistența științifică și tehnică în domeniile respective.
(9)
Este important să se asigure, într-o manieră generală, că sarcinile încredințate de către Autoritate organizațiilor membre ale rețelei sunt îndeplinite la standarde științifice și tehnice ridicate, în mod eficient (inclusiv în ceea ce privește termenele) și independent. Cu toate acestea, Autoritatea trebuie să fie în continuare responsabilă pentru alocarea sarcinilor către organismele competente, precum și pentru monitorizarea performanței.
(10)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Organizații competente desemnate de statele membre
(1) Organizațiile competente desemnate de statele membre în conformitate cu articolul 36 alineatul (2) din Regulamentul (CE) nr. 178/2002 trebuie să îndeplinească următoarele criterii:
(a)
să îndeplinească sarcini de asistență științifică și tehnică în domeniile din cadrul misiunii Autorității Europene pentru Siguranța Alimentară (denumită în continuare „Autoritatea”), în principal cele cu impact direct sau indirect asupra siguranței produselor alimentare și a furajelor; în special, aceste sarcini trebuie să includă colectarea și analizarea datelor referitoare la identificarea riscurilor, expunerea la riscuri, evaluarea riscurilor, evaluarea siguranței produselor alimentare sau a furajelor, studii științifice sau tehnice, asistență științifică sau tehnică pentru administratorii riscurilor;
(b)
să fie persoane juridice care urmăresc obiective de interes public, iar sistemul lor de organizare trebuie să includă proceduri și norme specifice care să asigure îndeplinirea independentă și cu integritate a oricăror sarcini care le sunt încredințate de către Autoritate;
(c)
să posede un nivel ridicat de competență științifică sau tehnică într-unul sau mai multe domenii din cadrul misiunii Autorității, în special în cele cu impact direct sau indirect asupra siguranței produselor alimentare sau a furajelor;
(d)
să aibă capacitatea de a lucra într-o rețea la acțiuni cu caracter științific, precum cele prevăzute la articolul 3 din prezentul regulament, și/sau capacitatea de a îndeplini, în mod eficient, tipurile de sarcini menționate la articolul 4 din prezentul regulament care le-ar putea fi încredințate de către Autoritate.
(2) Statele membre transmit Autorității, cu copie către Comisie, denumirile și datele de contact ale organizațiilor desemnate, elementele justificative privind îndeplinirea criteriilor prevăzute la alineatul (1), precum și detalii privind domeniile lor specifice de competență. În special, în sensul aplicării articolului 6 alineatul (3) litera (b) și a articolului 18 alineatul (3) litera (b) din Regulamentul (CE) nr. 1829/2003, statele membre transmit denumirile și datele de contact ale organizațiilor competente în domeniul evaluării siguranței produselor alimentare și a furajelor modificate genetic.
În cazul în care o organizație desemnată funcționează în cadrul unei rețele, se menționează acest lucru și sunt descrise condițiile de funcționare într-o rețea.
În cazurile în care o parte specifică a organizației desemnate are calitatea și capacitatea de a lucra într-o rețea la acțiuni științifice și/sau de a îndeplini sarcinile care ar putea să îi fie încredințate de către Autoritate, statele membre precizează acest lucru.
(3) În cazul în care organizațiile desemnate nu mai îndeplinesc criteriile prevăzute la alineatul (1), statele membre le retrag desemnarea și informează de îndată Autoritatea cu privire la aceasta, cu o copie către Comisie, însoțită de elementele justificative.
Statele membre revizuiesc periodic, cel puțin la fiecare trei (3) ani, lista organizațiilor pe care le-au desemnat.
Articolul 2
Elaborarea listei organizațiilor competente
(1) Autoritatea se asigură că organizațiile desemnate de statele membre respectă criteriile prevăzute la articolul 1 alineatul (1). După caz, statelor membre li se solicită, prin cerere motivată, să completeze elementele justificative menționate la articolul 1 alineatul (2).
(2) Consiliul de administrație al Autorității elaborează, la propunerea directorului executiv, lista organizațiilor competente, precizând domeniile lor specifice de competență, în special în domeniul evaluării siguranței produselor alimentare și a furajelor modificate genetic, în conformitate cu procedura prevăzută la alineatul (1).
(3) Lista prevăzută la alineatul (2) (denumită în continuare „lista”) se publică în Jurnalul Oficial al Uniunii Europene (seria „C”).
(4) Lista se actualizează periodic, pe baza propunerilor directorului executiv al Autorității, luând în considerare revizuirile sau noile propuneri de desemnare venite din partea statelor membre.
Articolul 3
Funcționarea într-o rețea a Autorității și a organizațiilor incluse pe listă
(1) Autoritatea facilitează funcționarea în rețea cu organizațiile incluse pe listă în vederea promovării unei cooperări științifice active în domeniile din cadrul misiunii sale, în special cele cu impact direct sau indirect asupra siguranței produselor alimentare sau a furajelor.
În acest scop, Autoritatea identifică, pe baza activităților desfășurate în cadrul forumului său consultativ, acțiunile științifice de interes comun care ar putea fi întreprinse în cadrul rețelei. Activitățile desfășurate în cadrul forumului consultativ iau în considerare propunerile organizațiilor incluse pe listă.
În conformitate cu articolul 27 alineatul (4) litera (c) din Regulamentul (CE) nr. 178/2002, forumul consultativ contribuie la realizarea unei rețele.
(2) Comisia și Autoritatea cooperează în vederea evitării suprapunerilor cu lucrările științifice și tehnice existente la nivel comunitar.
Articolul 4
Sarcini care pot fi încredințate organizațiilor incluse pe listă
(1) Fără a aduce atingere îndeplinirii misiunii sale și realizării sarcinilor care îi revin în temeiul Regulamentului (CE) nr. 178/2002, Autoritatea poate să încredințeze uneia sau mai multora dintre organizațiile incluse pe listă, cu acordul acestora, sarcini care implică acordarea de asistență științifică și tehnică Autorității.
(2) Forumul consultativ asigură o bună armonizare generală între solicitările de contribuții pe care Autoritatea le prezintă organizațiilor incluse pe listă și posibilitățile acestor organizații de a le răspunde favorabil. În acest sens, directorul executiv pune la dispoziția forumului consultativ toate informațiile necesare.
(3) Sarcinile care pot fi încredințate organizațiilor incluse pe listă, fie că este vorba de una sau de mai multe organizații care lucrează împreună, sunt cele care constau în:
-
difuzarea celor mai bune practici și îmbunătățirea metodelor de colectare și analiză a datelor științifice și tehnice, în special în sensul facilitării comparabilității și a sintetizării acestora la nivel comunitar;
-
colectarea și analizarea datelor specifice ca răspuns la o prioritate comună, în special prioritățile comunitare cuprinse în programele de lucru ale Autorității și în cazurile în care Comisia are nevoie urgentă de asistența științifică a Autorității, în special în contextul planului general de gestionare a crizelor prevăzut la articolul 55 din Regulamentul (CE) nr. 178/2002;
-
colectarea și analizarea datelor în vederea facilitării evaluării riscurilor de către Autoritate, inclusiv sarcini de evaluare în domeniul nutriției umane în legătură cu legislația comunitară, în special compilarea și/sau prelucrarea datelor științifice cu privire la orice substanță, prelucrare, produs alimentar sau furaj, preparat, organism sau contaminant care poate fi asociat unui risc pentru sănătate, precum și colectarea și/sau analizarea datelor privind expunerea populațiilor statelor membre la un risc pentru sănătate asociat produselor alimentare sau furajelor;
-
obținerea unor date sau realizarea unor lucrări științifice care contribuie la sarcinile de evaluare a riscurilor, inclusiv sarcinile de evaluare în domeniul nutriției umane în legătură cu legislația comunitară, pentru care este responsabilă Autoritatea; acest tip de sarcină trebuie să corespundă problemelor concrete identificate în cursul activităților Autorității, în special în cele ale comitetului și ale grupurilor științifice permanente ale acesteia, și nu trebuie să se suprapună proiectelor comunitare de cercetare, datelor sau contribuțiilor care trebuie asigurate de către industrie, în special în contextul procedurilor de autorizare;
-
pregătirea avizelor științifice ale Autorității, inclusiv activitățile pregătitoare referitoare la evaluarea dosarelor de autorizare;
-
pregătirea armonizării metodelor de evaluare a riscurilor;
-
schimbul de date de interes comun, precum constituirea bazelor de date;
-
sarcinile prevăzute la articolul 6 și la articolul 18 alineatul (3) litera (b) din Regulamentul (CE) nr. 1829/2003.
Articolul 5
Sprijinul financiar
(1) Autoritatea poate decide alocarea unui sprijin financiar pentru sarcinile încredințate organizațiilor incluse pe listă, în cazul în care sarcinile respective prezintă un interes special în ceea ce privește contribuția la îndeplinirea sarcinilor Autorității sau la realizarea priorităților prevăzute de programele sale de lucru ori în cazurile în care Comisia are nevoie urgentă de asistența Autorității, în special pentru gestionarea situațiilor de criză.
(2) Sprijinul financiar se acordă sub forma unor subvenții stabilite și alocate în conformitate cu regulamentul financiar al Autorității și cu normele de aplicare.
Articolul 6
Criterii de calitate armonizate și condiții de punere în aplicare
(1) După consultarea Comisiei, Autoritatea stabilește criterii de calitate armonizate pentru îndeplinirea sarcinilor pe care aceasta le încredințează organizațiilor incluse pe listă, în special:
(a)
criterii care să asigure îndeplinirea sarcinilor la standarde științifice și tehnice ridicate, în special cu privire la calificările științifice și/sau tehnice ale personalului desemnat pentru aceste sarcini;
(b)
criterii referitoare la resursele care pot fi alocate în vederea îndeplinirii sarcinilor, în special pentru a asigura finalizarea acestora în termenele prestabilite;
(c)
criterii referitoare la existența unor norme și proceduri care să permită îndeplinirea categoriilor specifice de sarcini cu independență, integritate și respectarea confidențialității.
(2) Condițiile precise de îndeplinire a sarcinilor încredințate organizațiilor incluse pe listă se stabilesc în cadrul unor convenții specifice între Autoritate și fiecare dintre organizațiile în cauză.
Articolul 7
Monitorizarea îndeplinirii sarcinilor
Autoritatea asigură buna îndeplinire a sarcinilor pe care le încredințează organizațiilor incluse pe listă. Aceasta întreprinde toate demersurile necesare pentru a garanta respectarea criteriilor și condițiilor prevăzute la articolul 6. În cazul nerespectării acestor criterii și condiții, Autoritatea aplică măsuri de corecție. După caz, aceasta poate recurge la înlocuirea organizației.
În cazul sarcinilor pentru care se alocă subvenții, se aplică penalitățile prevăzute de regulamentul financiar al Autorității și de normele de aplicare.
Articolul 8
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 decembrie 2004.